3 หุ้นสื่อวิ่งคึก! เก็งงบ Q1 ฟื้นเด่น รับเม็ดเงินโฆษณา มี.ค. พุ่งหมื่นล้าน
3 หุ้นสื่อวิ่งคึก! เก็งงบไตรมาส 1/66 ฟื้นเด่น รับเม็ดเงินโฆษณา มี.ค. พุ่งหมื่นล้าน เติบโต 3% เทียบช่วงเดียวกันปีก่อน นำโดย BEC-PLANB-ONEE
3 หุ้นสื่อวิ่งคึก! เก็งงบไตรมาส 1/66 ฟื้นเด่น รับเม็ดเงินโฆษณา มี.ค.66 พุ่งหมื่นล้าน นำโดย BEC-PLANB-ONEE
26 เม.ย. 2566

ผู้สื่อข่าวรายงานว่า วันนี้ (26 เม.ย.66) บริษัท บีอีซี เวิลด์ จำกัด (มหาชน) หรือ BEC ณ เวลา 16:15 น. อยู่ที่ระดับ 8.15 บาท บวก 0.45 บาท หรือ 5.84% ราคาสูงสุด 8.15 บาท ราคาต่ำสุด 7.70 บาท ด้วยมูลค่าซื้อขาย 24.34 ล้านบาท
บริษัท แพลน บี มีเดีย จำกัด (มหาชน หรือ PLANB ณ เวลา 16:19 น. อยู่ที่ระดับ 7.95 บาท บวก 0.10 บาท หรือ 1.27% ราคาสูงสุด 7.95 บาท ราคาต่ำสุด 7.65 บาท ด้วยมูลค่าซื้อขาย 91.08 ล้านบาท
บริษัท เดอะ วัน เอ็นเตอร์ไพรส์ จำกัด (มหาชน) หรือ ONEE ณ เวลา 16:20 น. อยู่ที่ระดับ 5.45 บาท บวก 0.10 บาท หรือ 1.87% ราคาสูงสุด 5.45 บาท ราคาต่ำสุด 5.25 บาท ด้วยมูลค่าซื้อขาย 91.08 ล้านบาท
ด้านนีลเส็น ประเทศไทย ระบุว่าเม็ดเงินโฆษณาเดือน มี.ค. 66 มีการใช้งบประมาณรวม 10,174 ล้านบาท เติบโต 3% เทียบช่วงเดียวกันของปีก่อนซึ่งสื่อทีวียังคงเป็นสื่อที่มีสัดส่วนของการใช้เม็ดเงินโฆษณาสูงสุดอยู่ที่ 56% โดยมีการใช้งบรวม 5,663 ล้านบาท แต่ลดลง 2% เทียบช่วงเดียวกันของปีก่อน ส่วนสื่อที่เติบโตมากที่สุดคือ สื่อ Transit &amp; OOH ด้วยมูลค่า 1,366 ล้านบาท เติบโต 26% เทียบช่วงเดียวกันของปีก่อน
สำหรับภาพรวมใช้เม็ดเงินโฆษณาเดือน มี.ค.66 อุตสาหกรรมที่มีการใช้เงินมากที่สุดคือ อาหารและเครื่องดื่ม มูลค่า 1,673 ล้านบาท รองลงมาคือกลุ่มผลิตภัณฑ์เพื่อความงามและผลิตภัณฑ์ดูแลร่างกาย (Personal Care &amp; Cosmetic) มูลค่า 1,445 ล้านบาทสำหรับกลุ่มที่มีการใช้เงินเติบโตสูงสุดเมื่อเทียบกับช่วงเดือนกุมภาพันธ์ คือกลุ่มเครื่องใช้ไฟฟ้า (Electrical Products) มูลค่า 291 ล้านบาท เติบโต 131% เทียบช่วงเดียวกันของปีก่อน
บล.ดาโอ (ประเทศไทย) ระบุว่า มีมุมมองเป็นบวกต่อเม็ดเงินโฆษณาที่ฟื้นตัว 3% เทียบช่วงเดียวกันของปีก่อน และ 25% เทียบเดือนก่อนหน้า โดยจากกลุ่ม Consumer product และ Food &amp; Beverage กลับมาใช้งบโฆษณามากขึ้นเพื่อกระตุ้นการใช้จ่าย
ทั้งนี้ หุ้นที่ได้ประโยชน์หลักยังคงเป็น PLANB แนะถือเป้า 8.80 บาท จากเม็ดเงินโฆษณากลุ่ม Transit &amp; OOH (+26% เทียบช่วงเดียวกันของปีก่อน และโต 15% เทียบเดือนก่อนหน้า จากการใช้ชีวิตนอกบ้านตามปกติของผู้บริโภค โดยคาด PLANB กำไรสุทธิไตรมาส 1/66 ที่ 124 ล้านบาท โต 19% เทียบช่วงเดียวกันของปีก่อน และลดลง 49% เทียบไตรมาสก่อนหน้า
ด้านกลุ่ม TV มองว่าเม็ดเงินโฆษณายังคงลดลง 2% เทียบช่วงเดียวกันของปีก่อนแต่ฟื้น 35% เทียบเดือนก่อนนหน้า แนวโน้มกำไรไตรมาส 1/66 ของกลุ่มยังคงปรับตัวลดลง เทียบช่วงเดียวกันของปีก่อน และเทียบไตรมาสก่อนหน้า สำหรับ BEC แนะนำ “ถือ” เป้าหมาย 10.00 บาท และ ONEE “ถือ” เป้าหมาย 6.60 บาท